**Det glade træ**

Jeg hørte en nat, hvordan træet lo,

det var, mens der endnu lå øer af is

på den sorte jord. Men træet lo,

thi safter steg af den sorte jord,

og luften fyldtes af vårens dis.

Jeg mærkede godt, mit træ, at du lo,

sagte dirred din krone derved,

og hele det strenge stjernehvælv

og hele den frosne evighed -

alt blev så forunderlig mildt derved.

Din latter brød ud i levende liv:

det var dine knoppers fødselsnat.

- Nu er natten dirrende lys,

ingen stjerner er fremme i nat;

alt er så gyldent og frydefuldt-lydt;

nu ler du igen og står gennemtrængt

af nordhimlens glans, så det fine net

af årer i løvet er glødende rødt.

Vi går omkring i den lysnende vår,

vi ser dig stråle, du glade træ,

vi ved jo, du skære grovejrs-nat,

at du har lindring for hver en kval

og favner hedest den, der må gå

med megen angst gennem livets dal

og dybest føler, han skal forgå

om lidt i vinterens døde-dal!

*William Heinesen*